उप-चुनाव के इस चक्र में कैराना की लोकसभाई सीट पर अगर सबसे ज्यादा नजरें गढ़ी हुई थीं, तो यह स्वाभाविक ही था। बेशक, इसका संबंध सबसे बढक़र इस तथ्य से था कि इससे पहले उत्तर प्रदेश में ही गोरखपुर तथा फूलपुर की प्रतिष्ठïा की लोकसभाई सीटें उपचुनाव में भाजपा से छिनने के बाद, सभी राजनीतिक प्रेक्षक यह जानने के लिए उत्सुक थे कि विपक्षी एकता की जो पहल, सपा तथा बसपा की एकता के रूप में गोरखपुर तथा फूलपुर में देखने को मिली थी, आगे क्या दिशा लेने जा रही है? याद रहे कि गोरखपुर-फूलपुर की कामयाबी के बाद, सपा तथा बसपा ने इस एकता को बनाए रखने के ही संकेत नहीं दिए थे बल्कि इन संकेतों के आधार पर इसके अनुमान भी लगाए जाने लगे थे कि इस विपक्षी एकता के बल पर उत्तर प्रदेश, 2019 के आम चुनाव का पलड़ा निर्णायक रूप से भाजपा के खिलाफ झुकाने वाला राज्य साबित हो सकता है। 2017 के आरंभ में हुए उत्तर प्रदेश के विधानसभाई चुनाव में सपा-बसपा को पड़े वोट के योग के आधार पर इसके अनुमान लगाए गए जा रहे थे कि चुनाव में इस गठबंधन का सामना होने पर एनडीए को, 2014 के आम चुनाव में मिली 72 सीटों में से, पचास से ज्यादा सीटों का नुकसान हो सकता है।